text: Tog holder stille i en time natten til søndag
  21 oktober 2013 kl. 09.39
  Et tog kommer til at holde stille i en time på banegården i Fredericia, når Danmark stiller urene tilbage til vintertid på søndag. I ventetiden serverer DSB kaffe, te og chokolade - og en bog.
  DSB oplyser, at ti tog er ude at køre, når urene stilles tilbage kl. 3.00 på søndag. 
  Syv af togene påvirkes kun på den første eller den sidste lille del af turen og fortsætter derfor kørslen i sommertid.
  De tre resterende tog får et ophold på en time i Nyborg, Fredericia og på Aarhus H, hvor togene befinder sig omkring kl. 3.00 sommertid.
  
  Skuffer ventende
  - Alternativerne til, at togene holder stille i en time, er, at vi kører ekstra tog eller fortsætter kørslen i sommertid. Der er ikke økonomi i at køre ekstra tog midt på natten, og fortsætter vi kørslen i sommertid, skuffer vi de kunder, som venter længere fremme og ønsker at stige på toget ud på morgenen, forklarer trafikinformationschef Tony Bispeskov.
  
  Får en bog til ventetiden
  DSB har opdateret Rejseplanen.dk og DSB.dk med ændringerne. I de tre berørte tog serverer DSB gratis kaffe, te og chokolade og uddeler en god bog, som kunderne kan tage med sig hjem.
  